Ja, vandag gaan ons waarskynlik meer akuut bewus wees van wat werklik op die aarde aangaan. Ons gaan dalk ‘n ongewone kyk kry in die aardse lewe soos die Woord van die Here dit definieer en aan ons openbaar.
Op elke plek en ruimte, in elke vergadering en stemming en samekoms, kan die stryd, die titaniese, voortgesette geveg van die gewonde leeu teen die Oorwinnaar gesien en beleef word: in elke dwaalleer in die Kerk, in elke stukkie verset in elkeen van ons teen wat die Here van ons verwag, in elke wêreldse ding, – alles wat die sondige mens begeer, alles wat sy oë sien en begeer, al sy gesteldheid op besit – kom immers nie van die Vader nie, maar uit die wêreld. [1 Joh 2:16]
Wees nugter, wees wakker! Julle vyand, die duiwel, loop rond soos 'n brullende leeu, op soek na iemand om te verslind. Bly standvastig in die geloof en staan hom teë. En moenie vergeet nie: dwarsdeur die wêreld moet julle medegelowiges dieselfde soort lyding verduur.